மதராசு மருத்துவக் கல்லூரி

சென்னை மருத்துவக் கல்லூரி (Madras Medical College) தமிழ்நாடு, சென்னையில் அமைந்துள்ள அரசு மருத்துவக் கல்லூரி ஆகும். இந்தியாவிலேயே பழமையான மருத்துவக்கல்லூரி என்ற பெருமையை கொல்கத்தா மருத்துவக் கல்லூரியோடு பகிர்ந்துகொள்கிறது. இக்கல்லூரியானது, பிப்ரவரி 2, 1835-ல் நிறுவப்பட்டது. சென்னை மருத்துவக் கல்லூரி என்று 1996-ல் பெயர் மாற்றப்பட்டாலும், ஆங்கிலத்தில் மதராசு மருத்துவக் கல்லூரி என்றே அழைக்கப்படுகின்றது.
பிரித்தானிய கிழக்கிந்திய கம்பெனியின் வீரர்களுக்கு சிகிச்சையளிக்க 1664 நவம்பர் 16 அன்று அரசு பொது மருத்துவமனை நிறுவப்பட்டது. மேரி ஷார்லீப் 1878-ல் மெட்ராஸ் மருத்துவக் கல்லூரியில் பட்டம் பெற்றார். 1996ஆம் ஆண்டில், மதராசு பெருநகரம் சென்னை என மறுபெயரிடப்பட்டபோது, ​சென்னை மருத்துவக் கல்லூரி என இக்கல்லூரியின் பெயரும் மாற்றப்பட்டது. ஆனால் உலகளவில் மதராசு மருத்துவக் கல்லூரி என இது உலகம் முழுவதும் அறியப்பட்டதால் மேனாள் மாணவர்களின் வேண்டுகோளினை ஏற்று, மீண்டும் மதராசு மருத்துவக் கல்லூரி எனப் பெயர் மாற்றப்பட்டது.
கல்லூரியின் புதிய கட்டிடத்திற்கான அடிக்கல் அன்றைய தமிழக முதல்வர் மு. கருணாநிதியால், பிப்ரவரி 28, 2010 அன்று நாட்டப்பட்டது. சனவரி 2011-ல், இந்த மருத்துவக் கல்லூரியின் மருத்துவமனைக்கு ராஜீவ் காந்தி அரசு பொது மருத்துவமனை என்று பெயர் மாற்றப்பட்டது. தற்பொழுது மருத்துவக் கல்லூரி புது கட்டடத்தில் செயல்படுகிறது.
"செங்கோட்டை" என்று அழைக்கப்படும் சிவப்பு செங்கல் கற்களால் கட்டப்பட்ட பாரம்பரிய கட்டடம் எம்.எம்.சி கட்டிடங்களுக்கு கிழக்குப் பகுதியில் இருக்கின்றது. 1897ஆம் ஆண்டில் கட்டப்பட்ட இக்கட்டடம் பாரம்பரிய கட்டமைப்புகள் குறித்த நீதிபதி ஈ. பத்மநாபன் குழுவால் தரம் 1 பாரம்பரிய கட்டிடமாக வகைப்படுத்தப்பட்டுள்ளது. இங்கு பல தசாப்தங்களாக உடற்கூறியல் துறை செயல்பட்டு வருகின்றது. இது 2013ஆம் ஆண்டில் முந்தைய மத்திய சிறை வளாகத்தில் எம்.எம்.சியின் புதிய வளாகத்திற்கு ஓரு பகுதி மாற்றப்பட்டது. திசம்பர் 2017இல், பொதுப்பணித் துறை 719.7 மில்லியன் செலவில் பாரம்பரிய கட்டமைப்பை மீட்டெடுக்கத் தொடங்கியது. மீட்டமைக்கப்பட்டதும், கட்டமைப்பு அருங்காட்சியகமாக மாற்றப்பட்டு, தரைத் தளம் எம்.எம்.சியின் வரலாற்றையும், முதல் மாடியில் ஒப்பீட்டு உடற்கூறியல் மாதிரிகளையும் கொண்டுள்ள அருங்காட்சியமாக செயல்படுகிறது.
மெட்ராஸ் மருத்துவக் கல்லூரிக்கு ஆறு மாடி கட்டிடம் கொண்ட ஒரு புதிய வளாகம் 2010ஆம் ஆண்டில் முந்தைய மத்திய சிறை வளாகத்தில் 325,000 சதுர அடி (30,200 மீ 2) பரப்பளவில் கட்டப்பட்டது. இதன் பணிகள் 2012இல் நிறைவடைந்தது. வளாகத்தில் கிட்டத்தட்ட 1,250 மாணவர்கள் மற்றும் 400 ஆசிரிய மற்றும் பணியாளர்கள் பணியாற்றும் வகையில் வசதிகளுடன் கட்டப்பட்டது. 566.3 மில்லியன் டாலர் செலவில் இந்த வளாகம் கட்டப்பட்டு 2013இல் செயல்படத் தொடங்கியது. பழைய எம்.எம்.சி கட்டிடங்களில் தற்போது மருந்தியல் கல்லூரி, செவிலியர் பள்ளி செயல்படுகிறது. மேலும் சமீபத்தில் ஏற்படுத்தப்பட்ட செவியுணர்மையியல், பேச்சு கற்றல் மற்றும் நோயியல், கதிரியக்க சிகிச்சை மற்றும் ரேடியோ நோயறிதல் துறைகளும் பழைய கட்டடங்களில் செயல்படுகிறது.
1857ஆம் ஆண்டு முதல், இந்த கல்லூரி சென்னைப் பல்கலைக்கழகத்துடன் இணைக்கப்பட்டு, அனைத்துப் பட்டங்களையும் இப்பல்கலைக்கழகமே வழங்கியது. 1988ஆம் ஆண்டு தமிழ்நாடு டாக்டர் எம்.ஜி.ஆர். மருத்துவப் பல்கலைக்கழக சட்டத்தின் படி, 1987ஆம் ஆண்டு இந்திய ஜனாதிபதியின் ஒப்புதல் பெற்றப் பின்னர் மருத்துவப் பல்கலைக்கழகம் பட்டங்களை வழங்கத் துவங்கியது. இந்த மதராசு மருத்துவக் கல்லூரி மற்றும் ஆராய்ச்சி நிறுவனம் (எம்.எம்.சி & ஆர்.ஐ) என்ற சுயாதீன பல்கலைக்கழகமாக அறிவிக்கப்பட்டது. பின்னர் தன்னாட்சி உரிமை விரைவில் திரும்பப் பெறப்பட்டு டாக்டர் எம்.ஜி.ஆர். மருத்துவ பல்கலைக்கழகத்துடன் இணைக்கப்பட்டது.
2019ஆம் ஆண்டில் தி வீக், இந்தியாவின் மருத்துவக் கல்லூரிகளை தரவரிசைப்படுத்தியதில், மதராசு மருத்துவக் கல்லூரி ஒன்பதாவது இடத்தில் இருந்தது. 2020ஆம் ஆண்டில் தேசிய நிறுவன தரவரிசை கட்டமைப்பின் (என்ஐஆர்எஃப்) மருத்துவ நிறுவன தரவரிசையில் இக்கல்லூரி இந்தியாவில் 57வது இடத்தைப் பிடித்தது. சிஇஓ வேர்ல்ட் பத்திரிகை சார்பில் ஆண்டுதோறும் உலகின் தலைசிறந்த நாடுகளில் உள்ள மருத்துவக் கல்லூரிகள், ஃபேஷன், மேலாண்மை உள்ளிட்ட பல்வேறு கல்லூரிகளைத் தரப்படுத்தி வழங்கப்படும் தரவரிசையில் இக்கல்லூரி 64ஆவது இடத்தினைப் பெற்றது. இப்பட்டியலில் இந்தியாவினைச் சார்ந்த ஆறு மருத்துவ நிறுவனங்கள் முதல் 100 இடங்களுக்குள் இருந்தன.
மதராசு மருத்துவக் கல்லூரி ”ரீவைவல்சு” ("REVIVALS") என அழைக்கப்படும் கல்லூரிகளுக்கு இடையேயான கலாச்சார நிகழ்ச்சியினையும், என்சியுரோ ("ENCIERRO") எனப்படும் வருடாந்திர மருத்துவ விளையாட்டு போட்டிகளையும் நடத்துகிறது. இது தவிர, இது "கலாயோமா" என்ற பெயரில் வருடாந்திர கல்லூரிகளுக்கிடையேயான கலாச்சார நிகழ்வையும், "ஆகாவம்/சாக்" என்ற பெயரில் அறியப்படும் வருடாந்திர கல்லூரிகளுக்கிடையேயான விளையாட்டு நிகழ்வையும் நடத்துகிறது. ”ஜெனிசிசு” எனும் இளங்கலை மருத்துவ மாணவர்களுக்காக நடத்தப்படும் கல்லூரிகளுக்கிடையேயான கல்விசார் நிகழ்வானது 2005ஆம் ஆண்டு முதல் நடைபெற்றுவருகிறது. இதன் 17வது நிகழ்வு செப்டம்பர் 2023-ல் நடைபெறும்.
கல்லூரி மற்றும் மருத்துவமனைக்கு தமிழக மாநில அரசு நிதியளித்து நிர்வகிக்கிறது. நிறுவனத்தின் தலைவர் முதல்வர் ஆவார். இவரைத் தொடர்ந்து துணை முதல்வர் உள்ளார். நிறுவனத்தின் முதல்வர்: டாக்டர்.எ.தேராணிராஜன் துணை முதல்வர்: டாக்டர்.மு.கவிதா